# Passatge dels Escudellers

El Passatge dels Escudellers és un carrer del Barri Gòtic de Barcelona, del qual els edificis que fan cantonada amb el carrer dels Escudellers, 8 i 10 estan catalogats com a bé cultural d'interès local i bé amb elements d'interès (categoria C), respectivament.

## Història

El 1859, el fabricant Pere Manté i Gual i l'impressor Narcís Ramírez i Rialp van adquirir en emfiteusi la casa Puiggener, propietat del marquès de Castelldosrius, amb la intenció d'enderrocar-la i obrir-hi un passatge. Com que el marquès havia instituït una servitud de no edificar al darrere de la casa veïna del núm. 8 (vegeu casa Roura i Carnesoltes), Manté i Ramírez van haver de pactar amb els seus propietaris la cessió de dues petites parcel·les adjacents i el pagament de 2.500 duros.
El 1861, van demanar permís per a construir un edifici al solar B (Escudellers, 10 i Ptge. Escudellers, 1) resultant de la reparcel·lació, segons el projecte del mestre d'obres Josep Calçada, i l'any següent vengueren la propietat al notari Magí Soler i Gelada per 28.000 lliures. A la mateixa època, Calçada s'encarregà de l'edifici del solar E (Ptge. Escudellers, 7), propietat de Pere Manté.
El 1862, el solar A (Escudellers, 10 bis) fou adquirit per la indiana Manuela Xiqués i Romagosa (1808-1898), natural de l'Havana i vídua del cubà Roque Jacinto Llopart Asúa (1798-1846), que n'encarregà el projecte al mestre d'obres Felip Ubach. El C (Ptge. Escudellers, 3) ho fou per Marcel·lí Moner, que encarregà el projecte al mateix Calçada i a Josep Domínguez. El 1864, Manté va demanar permís per a construir un altre edifici al solar D (Ptge. Escudellers, 5), segons el projecte del mestre d'obres Francesc Batlle.
El 1862, Ramírez va fer construir una casa-fàbrica al solar F (actual núm. 4), segons el projecte del mestre d'obres Antoni Valls i Galí, on va traslladar la seva impremta, actualment desapareguda.

## Vegeu també

* Vapor Capdevila i Mata
* Casa Gertrudis Zorrilla

## Referències

* ↑ «Edifici d'habitatges». Catàleg de Patrimoni. Ajuntament de Barcelona.
* ↑ «Edifici d'habitatges». Catàleg de Patrimoni. Ajuntament de Barcelona.
* ↑ AHPB, Josep Cantallops i Bacorelle, manual 1.301/7, f. 257-296, 15-12-1859.
* 1 2 «Passatge Escudellers 2-4». Carta Arqueològica de Barcelona. Servei d'Arqueologia de Barcelona (CC-BY-SA via OTRS).
* ↑ AHPB, notari Magí Soler i Gelada, manual 1.287/39, f. 172v-175v, 15-05-1861.
* ↑ AHPB, notari Josep Falp, manual 1.324/18, f. 85-92, 18-02-1862.
* ↑ «DECRET 127/1994, de 30 de maig, pel qual es declaren d'utilitat pública els projectes d'obres relatius a l'edificació del passatge Escudellers, cantonada plaça dels Banys, per a la ubicació de centres universitaris de la Universitat Pompeu Fabra, als efectes de l'expropiació forçosa dels drets necessaris i la urgència en la seva ocupació». Generalitat de Catalunya, 30-05-1994.
* ↑ «Permís a Pedro Manté i Narciso Ramirez per reedificar una casa al número 10 del carrer d'Escudillers». Q127 Foment 1769 bis C. AMCB, 22-06-1861.
* ↑ AHPB, notari Josep Falp, manual 1.324/18, f. 291-297v, 12-06-1862.
* ↑ AMCB, Q127 Foment 1769 bis C, 22-06-1861.
* ↑ AHPB, notari Josep Pla i Soler, manual 1.298/28, f. 119-126v, 02-08-1862.
* ↑ «Manuela XIQUÉS ROMAGOSA». geneanet. Francisco Javier Andrés García.
* ↑ «Roque Jacinto LLOPART ASÚA». geneanet. Francisco Javier Andrés García.
* ↑ AMCB, Q127 Foment 1293 bis C.
* ↑ AMCB, Q127 Foment 1795 bis C.
* ↑ «Pedro Manté. Passatge Escudillers (5). Construir casa a un solar». Q127 Foment 1460 bis C. AMCB, 26-02-1864.
* ↑ AHPB, notari Josep Falp, manual 1.324/18, f. 297v-304, 12-06-1862.
* ↑ «Diario de Barcelona» p. 11384, 21-12-1862.
* ↑ «El Consultor. Nueva guía de Barcelona» p. 182, 184, 266, 1863.

## Enllaços externs

* «Casa Magí Soler i Gelada». Pobles de Catalunya. Guia del Patrimoni Històric i Artístic dels municipis catalans. Fundació per a la Difusió del Patrimoni Monumental Català.